DRT ชี้ตลาดกระเบื้องคอนกรีตโตสุดรอบ 5 ปี
กระเบื้องหลังคาตราเพชรเผยแนวโนม้ตลาดกระเบื้องคอนกรีตโตสุดในรอบ5ปี
16 ก.ย. 2553

กระเบื้องหลังคาตราเพชรเผยแนวโนม้ตลาดกระเบื้องคอนกรีตโตสุดในรอบ5ปี
นายสาธิต สุดบรรทัด รองกรรมการผู้จัดการสายการขายและการตลาด บริษัท กระเบื้องหลังคาตราเพชร   หรือ DRT ผู้ผลิตและจำหน่าย ผลิตภัณฑ์หลังคาเจียระไนรุ่นอดามัส และรุ่น CTเพชร ผลิตภัณฑ์ไม้ฝาและไม้สังเคราะห์ ผลิตภัณฑ์แผ่นบอร์ด รวมถึงอุปกรณ์ประกอบหลังคา และบริการหลังการขาย ภายใต้ตราสินค้า “ตราเพชร” เปิดเผยว่า จากแนวโน้มของเศรษฐกิจไทยที่มีอัตราการเติบโตที่ดี ทำให้กลุ่มผู้ประกอบการพัฒนาโครงการอสังหาริมทรัพย์มีแผนลงทุนพัฒนาโครงการที่อยู่อาศัยเพิ่มขึ้น ส่งผลให้สินค้าในกลุ่มวัสดุก่อสร้างได้รับอานิสงส์จากการเติบโตดังกล่าว โดยเฉพาะในกลุ่มธุรกิจกระเบื้องหลังคาคอนกรีต ที่มีความต้องการเพิ่มสูงขึ้นในกลุ่มลูกค้าโครงการ ส่งผลให้ภาพรวมของตลาดกระเบื้องคอนกรีตในปีนี้มีอัตราการเติบโต 15-20% สูงสุดในรอบ 5 ปี หรือคิดเป็นมูลค่าตลาด 2,500-3,000 ล้านบาท
ทั้งนี้ เชื่อว่า กระเบื้องหลังคาคอนกรีตยังมีอัตราการเติบโตที่ 15-20% อย่างต่อเนื่อง โดยมีปัจจัยจากพฤติกรรมของลูกค้าทั้งในกรุงเทพฯ และต่างจังหวัด ที่ให้ความสนใจเรื่องของดีไซน์สินค้ามากขึ้น ประกอบกับกลุ่มลูกค้ากลุ่มดีเวลลอปเปอร์ยังมีการขยายโครงการใหม่ๆ ทำให้ความต้องการสินค้าเพิ่มสูงขึ้น ทำให้บริษัทฯ มองเห็นโอกาสในการขยายตลาดในกลุ่มลูกค้าดีเวลลอปเปอร์ได้อีก
“ความต้องการของสินค้ากลุ่มกระเบื้องคอนกรีตมีเพิ่มสูงขึ้น เนื่องจากโครงการอสังหาริมทรัพย์มีการขยายโครงการเพิ่มขึ้นมาก ประกอบกับกลุ่มลูกค้าทั่วไปที่หันมาใช้กระเบื้องคอนกรีตแทนกระเบื้องหลังคาลอนคู่มากขึ้น เพราะชื่นชอบในเรื่องของดีไซน์สินค้า ทำให้บริษัทฯ มองเห็นโอกาสขยายตลาดกระเบื้องคอนกรีต โดยมีเป้าหมายที่เพิ่มส่วนแบ่งในตลาดให้มากขึ้น” นายสาธิต กล่าว
รองกรรมการผู้จัดการสายการขายและการตลาด DRT กล่าวว่า บริษัทฯ ใช้กลยุทธ์การให้บริการควบคู่กับการจัดทำแพ็คเกจสินค้ากระเบื้องมุงหลังคา ที่สามารถตอบสนองความต้องการของลูกค้าโครงการที่ต้องการบริหารต้นทุนของโครงการก่อสร้าง โดยบริษัทฯ มีทีมเข้าไปติดตั้งโครงสร้างหลังคาและกระเบื้องหลังคาให้กับลูกค้าโครงการ ที่ต้องอาศัยทีมช่างที่มีความชำนาญงานในการติดตั้ง ซึ่งหลังจากที่ได้นำเสนอกลยุทธ์ดังกล่าว ทำให้ลูกค้ากลุ่มดีเวลลอปเปอร์ขนาดใหญ่ให้ความสนใจสั่งซื้อสินค้าจากบริษัทฯ เพิ่มขึ้น 
ทั้งนี้ บริษัทฯ คาดว่า จากกลยุทธ์การทำตลาดดังกล่าว จะทำให้บริษัทฯ สามารถเพิ่มส่วนแบ่งตลาดกระเบื้องหลังคาคอนกรีตเพิ่มขึ้นเป็น 20% และทำให้เป้าหมายยอดขายรวมในปีนี้ที่ตั้งไว้ 10% สามารถเติบโตได้ตามที่ได้วางไว้